Au nom de notre Seigneur, Amen. Lan de lincarnation dicellui courrant mil quatre cens vint et huit, le vint cinquiesme jour du mois de juing. Je, Thierry le Furret des Barres dorcens, savoir fais a tous que je pran et retien perpetuelment, pour moy et mes hoirs, a cense annuelle et perpetuelle, de venerables et religieuses personnes messeigneurs abbe et couvent du monastere de Cisteauls, absens, venerable et religieuse personne frere Jehan de Paigney, moingne et cellerier dudit monastere, present, acceptant pour mesdis seigneurs, et a moy, ledit Thierry, et a mesdis hoirs, baille perpetuelment ung mex vuit assiz a Velers, en la parroiche darconcey, ainsi commil se comporte de long et de large empres leritaige de moy, ledit Thierry, dune part, et leritaige de Perrenote, femme Jehan Grosodot, dautre part. Et ceste retenue et accencissement je fais perpetuelment de mesdis seigneurs abbe et couvent, pour et parmi ce que je et mes hoirs en rendrons et paierons chacun an perpetuelment doresenavant a mesdis seigneurs et a leurs successeurs dannuelle et perpetuelle cense, trois gros tournois dargent monnoye courrant, chacun gros compte pour vint deniers tournois monnoye que dessus. Et aussi en rendrons et paierons chacun an une geline. A rendre et paier lesdis trois gros et une geline a la feste de saint Jehan Euvangeliste, vint et septiesme jour du mois de decembre. Et commencera le premier terme et paiement a ladite feste prouchenement venant. Ou quel mex, je, ledit reteneur, sera tenuz et promet faire et ediffier une maison de trois rains bonne et souffisant deans le terme de six ans prouchenement venant a compte du jourdui. Et ycelle maison ainsi faite maintenir en bon estat et souffisant perpetuelment au proufit dicelle cense et pour la seurte dicelle. Promettant je, ledit Thierry, par mon serement pour ce donne aux Sains Euvangiles de Dieu corporelment, et soubz lobligation de tous mes biens et de mes hoirs, meubles et non meubles, presens et advenir quelconques, ceste presente retenue et accencissement et tout le contenu en ces presentes lettres en tant commil me tuiche, puet et pourra tuicher ou temps advenir, avoir et tenir perpetuelment, fermes et agreables, et ycelle acomplir par la maniere que dit est. Et mesmement lesdis trois gros et une geline rendre et paier doresenavant chacun an perpetuelment a mesdis seigneurs et a leurs successeurs au terme dessusdit. Et aussi fere et ediffier ycelle maison, et ycelle faite maintenir tout par la forme que dit est. Et rendre et restituer a mesdis seigneurs tous coustz, frais, interests, missions et despens quilz pourront pour ce fere et sostenir, toutes exceptions, raisons, allegations, tant de droit comme de fait et de coustume, et toutes autres choses a ce contraires, cessans et arrieres mises. Et a lobservance de ce, je, ledit Thierry, vueil moy et mes hoirs estre contrains et executes ainsi comme de chose adjugee par la court de monseigneur le duc de Bourgoingne, a la juridition et contraincte de laquelle court quant a ce je submet et oblige moy, mes hoirs, tous mesdis biens quelconques et de mesdis hoirs. En tesmoing de ce, jay requis et obtenu le seel de ladite court estre mis et appendu a ces presentes lettres, faites et passees en la presence de messeigneurs Guy Proudon de Saint Jehan de Loone, prestre, jure dicelle court et coadjuteur du tabellion, fermier dudit lieu pour mondit seigneur, de Guillaume Baissey, Perrenot le Rustiet dudit Saint Jehan, et de Benoist Guignart demeurant a Braisey, tesmoins ad ce appelles et requis, lan et jour dessusdis. [Signé] G. Proudon.